O dispositivo despregado este martes pola mañá en Galdo para a detención da veciña Lucía Expósito Cao, de 45 anos, acusada de apoloxía do terrorismo tras a súa suposta radicalización xihadista, causou un gran balbordo na localidade, onde residía a muller xunto a familiares desde o seu regreso de Canarias, de onde din que volveu cambiada, segundo confesaría a súa finada nai a veciños. "Contoumo súa nai cun desgusto tremendo. Antes non era tan soado iso de inmolarse, pero súa nai dicía que estaba metida niso e que lle lavaran o cerebro".

A operación, que tamén incluíu a detención doutros tres presuntos colaboradores de Daesh en Guipúzcoa por propagar o ideario xihadista a través das redes sociais -levada a cabo nese caso pola Policía Nacional-, tería un carácter preventivo ante a proximidade do Día do Apóstolo Santiago, debido a que a muller de Galdo mostrou a súa intención de replicar en Galicia un atentado de características similares aos perpetrados en Barcelona e Cambrils en agosto de 2017.

Fontes do operativo desenvolvido por axentes do Servizo de Información da Garda Civil baixo a dirección do Xulgado Central de Instrución número 5 de Madrid e a Fiscalía da Audiencia Nacional indican que ademais de consumir propaganda producida por diversos grupos terroristas, a vivariense celebraría publicamente accións violentas como os ataques mencionados.

En base aos indicios obtidos na investigación, pola reincidencia e o incremento do nivel de risco, debido á proximidade do Día do Apóstolo, a Garda Civil procedeu á detención por segunda vez desta muller, que xa fora arrestada no pasado 2018, momento desde o que adoptou numerosas medidas de seguridade coa intención de eludir a vixilancia, que afectan tanto á súa actividade en internet ou redes sociais como ás comunicacións telefónicas, así como ao seu comportamento na vida real. O obxectivo da intervención consistiu en neutralizar a posible ameaza á seguridade pública e determinar se estaba a ser instrumentalizada ou influenciada por alguén.

A súa marcha a Canarias produciuse por mor dunha herdanza familiar e cando retornou ela mesma chegou a comentar que cambiara de relixión

A veciñanza aínda estaba en shock pola tarde tras unha mañá de asedio na contorna da vivenda por parte da Garda Civil, cuxas unidades de Intervención Rápida con armas automáticas sorprenderon aos veciños, que se preguntaban "que pasaría na casa do Chapiña". A intervención acompañouse con gardas de paisano da Policía Xudicial. "O pescadeiro viña branco do medo que colleu, foi ata alí e saíulle un garda cunha metralleta, e pensou 'pés para que vos quero'; o garda preguntoulle se era daquí e díxolle: 'Non, veño vender o peixe', e largouse". El constatou que tiñan o acceso ao lugar de Outeiro cortado e que non permitían o paso.

Outro veciño foi dar de beber a unhas vacas que ten en campos desa zona e do medio da herba saíu un garda cunha metralleta, "que estaba deitado non medio da herba grande apuntando para a casa". A operación culminou pasada a unha da tarde coa detención da muller, aínda que o dispositivo instalouse desde as oito e media da mañá. "Estiveron atrincheirados polos campos ata case as dúas da tarde".

"Todo o mundo lle escapaba cando empezaba con esas historias do islamismo, pero non lle dabamos importancia"

Na zona descoñecen se a muller tiña algún emprego aínda que cren que coidaba a persoas maiores, ao que sempre estaba disposta a axudar. Relatan que a Garda Civil a tiña fichada porque andaba sen carné de conducir, sen seguro nin carné de identidade. Algúns a consideraban "unha anarquista, unha libertaria, unha rapaza rara, que non participaba en colectivos nin actos, á que non lle interesaba esta sociedade". Defendía non pagar os impostos.

A súa marcha a Canarias produciuse por mor dunha herdanza familiar e cando retornou ela mesma chegou a comentar que cambiara de relixión.

Unidades especiais da Garda Civil tomaron o barrio vivariense e rendeu temor entre a veciñanza da parroquia

Había quen xa eludía á muller cando a atopaban, porque "todas as normas que hai neste país están mal, o que máis e o que menos a esquiva". "Todo o mundo lle escapaba cando empezaba con esas historias do islamismo, pero non lle dabamos importancia porque respectamos á familia. En Viveiro díxome que eu era a culpable de que matasen á xente, que era unha criminal", mentres a outro veciño díxolle "vaite castigar Alá" por levar santos nas procesións. "Andaba seguido co Islam a voltas", sinalan algúns que a coñecen.

Outros cren que podería padecer problemas psicolóxicos pero non que sexa capaz de levar a cabo un atentado. O seu posible regreso a Galdo non agradaría a persoas que pensan que non a reterán. Recordan que a súa nai dicía que "ao ser maior de idade non podía facer nada", pero que lle gustaría que recibise atención médica. Todos desvinculan á súa familia do sucedido. Din que recentemente se movía moito no coche.

ALUGAR UNHA FURGONETA. Fontes da investigación indicaron ao diario La Razón que a suposta xihadista comezara a xestionar o aluguer dunha furgoneta co propósito de perpetrar algún atropelo masivo do tipo do ocorrido en La Rambla de Barcelona. Tamén lle atribúen o consumo de propaganda de diversos grupos terroristas e a celebración das accións violentas, destes, como a citada. A Garda Civil xa detivera á muller durante o pasado 2018, momento no que tomaría medidas de seguridade ao moverse en internet, comunicacións telefónicas e co seu comportamento para eludir a vixilancia.